《题李君孟臣玉照》
清代·郑国藩

我法本无相，孰为君写貌。念珠双手拈，布衲一身罩。

秋水湛精神，独立若凝眺。远望信俨然，近观宛迫肖。

四大原假合，何取容光照。岂果色是空，不妨惟心造。

是盖有真机，谁识个中妙。问君君不言，相视但一笑。

作者简介：郑国藩（一八五七—一九三七），字晓屏，号似园老人。潮州人。清光绪年间拔贡。曾执教于汕头岭东同文学堂、潮州金山书院，民国七年（一九一八）出任广东省立金山中学代理校长。有《似园文存》三册。郑国藩诗，以民国二十四年（一九三五）其学生杨世泽、蔡丹铭所辑《似园文存》中《似园老人佚存诗稿汇钞》为底本。